Document ID: 32011R0183

A BIZOTTSÁG 183/2011/EU RENDELETE
(2011. február 22.)
a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló 2007/46/EK európai parlamenti és tanácsi irányelv (keretirányelv) IV. és VI. mellékletének módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelvre (keretirányelv) (1) és különösen annak 39. cikke (3) bekezdésére,
mivel:
(1)
A 2007/46/EK irányelv valamennyi új járműre, rendszerre, alkatrészre és önálló műszaki egységre vonatkozó közigazgatási rendelkezéseket és általános műszaki követelményeket tartalmazó harmonizált keretet hoz létre. Különösen mindazon szabályozási aktusok listáját foglalja magában, amelyek azokat a műszaki követelményeket rögzítik, amelyeknek a járműveknek meg kell felelniük ahhoz, hogy megkapják a járművek EK-típusjóváhagyását. Ezenkívül a típusbizonyítványok különböző mintáit is tartalmazza.
(2)
A járműipari ágazat globalizációjának hatására az Unión kívül gyártott járművek iránti kereslet egyre nő. A tagállamok a nemzeti törvények alapján közigazgatási eljárásokat és műszaki követelményeket léptettek életbe a harmadik országokból importált járművek jóváhagyására. Mivel az eljárások és a követelmények tagállamonként eltérőek, ez a helyzet torzítja a belső piac működését. Ezért megfelelő harmonizált intézkedéseket kell hozni.
(3)
Első lépésként az egyedi jóváhagyásokra vonatkozó harmonizált közigazgatási és műszaki előírásokat kell meghatározni a harmadik országokban vagy harmadik országok számára nagy sorozatban gyártott járművekkel kapcsolatban.
(4)
A 2007/46/EK irányelv 24. cikke lehetővé teszi a tagállamok számára, hogy egyedi járművek jóváhagyása céljából mentességet biztosítsanak az irányelv, valamint annak IV. mellékletében felsorolt szabályozási aktusok egyes rendelkezései alól. A belső piac megfelelő működése érdekében azonban szükség van arra, hogy az egész Unióban hasonló műszaki és közigazgatási követelményeket alkalmazzanak. Ezért meg kell határozni, hogy az európai jog mely előírásaitól lehet eltekinteni.
(5)
A 24. cikk azt is megengedi a tagállamoknak, hogy alternatív követelményeket határozzanak meg az európai jog mellett azzal a céllal, hogy a közlekedésbiztonság és a környezetvédelem olyan szintjét biztosítsák, amely a lehető legteljesebb megvalósítható mértékben megegyezik az irányelv IV. és VI. mellékletében előírt szinttel. Feltételezve, hogy a harmadik országok számára belső piacokon való forgalomba hozatal céljából sorozatban gyártott járműveket a vonatkozó származási vagy rendeltetési országokban érvényes műszaki jogszabályoknak megfelelően állítják elő, indokolt figyelembe venni az említett követelményeket, valamint a Genfben, a „Járműelőírások Harmonizálása Világfórum (WP.29)” keretében, az ENSZ Európai Gazdasági Bizottságának égisze alatt folyó munkát. A megfelelő információk és a szükséges szakértelem rendelkezésre áll annak bemutatásához, hogy az említett követelmények a közlekedésbiztonság és a környezetvédelem olyan szintjét biztosítják, amely legalább megegyezik a közlekedésbiztonság és a környezetvédelem Unióban előírt szintjével. Ezért egyedi jóváhagyás céljából indokolt egyenértékűnek tekinteni számos, a harmadik országokban érvényben lévő követelményt.
(6)
A jóváhagyó hatóságok által kibocsátott bizonyítványok mintáit a 2007/46/EK irányelv VI. melléklete ismerteti. Ezek azonban járműtípusokra megadott jóváhagyások, nem pedig egyedi járművekhez adott jóváhagyások esetében alkalmazandók. Az említett irányelv 24. cikke alapján adott egyedi jóváhagyások kölcsönös elismerésének elősegítése érdekében indokolt megadni az egyedi jármű-jóváhagyási bizonyítványra vonatkozóan használandó mintát.
(7)
E rendelet elfogadásának időpontjában a nagy sorozatban gyártott, eredetileg harmadik országokban történő nyilvántartásba vételre szánt járművek tekintetében a tagállamok nemzeti egyedi jóváhagyási rendszereket alkalmaznak. E rendszerek továbbra is érvényben maradhatnak. Érvényességük a 2007/46/EK irányelv 24. cikkének (6) bekezdése szerint a jóváhagyást megadó tagállam területére korlátozódik; az ilyen jóváhagyásokat a többi tagállam elutasíthatja.
(8)
A jóváhagyási rendszer megfelelő működésének biztosítása érdekében indokolt a 2007/46/EK irányelv mellékleteit aktualizálni az egyedi jóváhagyási eljárással jóváhagyandó járművekre vonatkozó műszaki követelmények meghatározása céljából.
(9)
A 2007/46/EK irányelv IV. és VI. mellékletét ezért ennek megfelelően módosítani kell.
(10)
Az ezen rendeletben meghatározott intézkedések összhangban vannak a Műszaki Bizottság - Gépjárművek elnevezésű bizottság véleményével,
ELFOGADTA EZT A RENDELETET:
1. cikk
A 2007/46/EK irányelv IV. és VI. melléklete e rendelet melléklete szerint módosul.
2. cikk
E rendelet követelményei a 2007/46/EK irányelv 24. cikkében meghatározott, az egyedi jóváhagyásokra vonatkozó követelményeket nem érintik, különösen annak a lehetőségét nem, hogy a tagállamok alternatív követelmények támasztása mellett egyedi jóváhagyásokat adhassanak.
3. cikk
Ez a rendelet 2012. február 26-án lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. február 22-én.

Labels: 7
8
15